鴉舅辭
作者：張鎡
朝代：宋

paragraphs: 自從結廬依北城，入夏常聽鴉舅聲。
五更欲盡日未上，繞樹往往偕鷄鳴。
想欣綠草露光濕，漸喜茂蔭晨輝清。
道人披衣起危坐，睡思頓去毛骨輕。
既免待旦赴朝集，祗欲和月隨農耕。
人言外甥多似舅，爾甥天資太濁陋。
固宜相見屢施拳，使瞻在前忽在後。
衣裾峭整紫翠長，更學燕燕玄爲裳。
鵲并鸜鵒定通譜，名曰鵯鵊字未詳。
我園聽鶑兼撫鶴，閒亭本是無心作。
未能授館專爲君，萬竹千松且同樂。